Optimum-redders steeds aan die stuur | Netwerk24
Deur Elvira Wood 22 Maart 2018 14:08
Die ingang na die Optimum-steenkoolmyn.Foto: Twitter
Kurt Knoop en Louis Klopper behartig steeds die sakeredding van agt maatskappye wat aan die Guptas behoort.
Klopper het op navraag gesê die hooggeregshof in Pretoria het Dinsdag die dringende aansoek om hulle te vervang onbepaald uitgestel.
Luidens 'n beëdigde verklaring wat deur Andile Qaku, die enigste direkteur van 'n maatskappy genaamd Deriko Mining and Exploration, by die hof ingedien is, is die twee sakeredders wat in Februarie aangestel is niks meer nie as "Gupta-pionne" wat net doen wat hul base sê.
Oor die bewering dat hy 'n pion vir die Guptas is, sê Knoop die aansoeker "maak op bespiegeling, veronderstelling en afleiding staat om te beweer die reddingspraktisyns is aangestel om te doen wat die Guptas wil hê".
Hy sê hierdie bewerings is lasterlik, dat Optimum onder die arendsoë van die media is en dat onder sulke omstandighede dit onwaarskynlik is dat hulle as die Guptas se pionne sou optree.